Morten Bødskov (S), 2002-03-21:
Danmark er en del af et åbent samfund.
Vores erhvervsliv, almindelige lønmodtagere og masser af studerende nyder godt af det, og det internationale, åbne samfund har øget vores rigdom markant de seneste mange år.
Men vi må også have forståelse for, at mange selvfølgelig er usikre på, hvad fremtiden bringer.
Nogle spørger temmelig sikkert sig selv, om den dér globalisering nu også er så godt: Hvad sker der med mit arbejde, og hvad sker der med vores velfærd? Det er fuldstændig naturlige spørgsmål.
Derfor mener Socialdemokratiet også helt grundlæggende, at vi her i denne her sal har et meget, meget stort ansvar i de her år.
Danmark er et af verdens rigeste lande, en rigdom, der er skabt gennem åbenhed over for omverdenen.
Selv efter skat tjener hver dansker i det her land mere end ni tiendedele af verdens befolkning.
Og selv om Danmark er et lille land, skal vi tage et stort internationalt ansvar, både når det gælder hjælpen til udviklingslandene og afhjælpningen af verdens flygtningestrømme. Jeg tror, jeg kan sige på manges vegne, at hvis jeg levede i en landsby i Zimbabwe lige nu, ville jeg gøre alt, hvad jeg kunne for at samle penge nok til, at jeg og min familie kunne komme væk, fri for fattigdom og undertrykkelse.
Og Danmark skal ikke afvise mennesker på flugt fra blodige diktaturer.
På den anden side skal vi heller ikke modtage dem, der udelukkende vandrer efter bedre levevilkår, for hvis vi gjorde det og altså helt åbnede vores grænser, ville vi skabe helt uoverstigelige integrationsproblemer i vort samfund.
De senere år er der gjort meget for at forbedre integrationen i det danske samfund.
Det har tidligere været oppe i dag, men ikke desto mindre er det sandt, at 1990'ernes fald i arbejdsløsheden har betydet, at mange flygtninge og indvandrere er kommet i arbejde, men meget kan stadig gøres. Arbejdsløsheden er alt for høj, masser af flygtninge og indvandrere mangler en uddannelse, og i tusindvis af unge af anden etnisk baggrund søger en praktikplads.
Derfor skal integrationen styrkes.
Accepterer man ikke dette synspunkt, accepterer man samtidig et delt Danmark, og den vej skal vi ikke.
Vi skal derimod sikre, at flere flygtninge og indvandrere får arbejde, at alle lærer det danske sprog, og at de får en uddannelse og et ordentlig sted
Det er kun derved, vi kan skabe det sammenhængende Danmark, som er Socialdemokratiets mål, og som er det eneste svar på det ufravigelige faktum, at uanset hvad vi mener og tror på, ja, så bliver Danmark mere varieret: Etniske minoriteter, fremmede kulturer, anderledes mad og traditioner vil være en del af vores hverdag.
I Socialdemokratiet bygger vores integrationspolitik, som jeg håber det også er fremgået af oplægget, på rettigheder, pligter og klare værdier.
Forventningerne til flygtninge og indvandrere skal derfor også være klare.
Vi forventer, at man gør en aktiv indsats for at lære det danske sprog, at man uddanner sig, tager et arbejde og accepterer, at det danske velfærdssamfund bygger på et helt grundlæggende ligeværd mellem mennesker.
At vi alle er lige for loven og skal behandles som ligeværdige borgere, betyder selvfølgelig også, at vi skal bekæmpe enhver tilsnigelse til diskrimination, men det betyder også, at når man opholder sig her i Danmark, uanset hvad man hedder og hvor man kommer fra, skal man respektere de grundlæggende værdier om ligeværd.
Vi accepterer ikke undertrykkelse af kvinder og ej heller holdninger, der forhindrer kvinders deltagelse på arbejdsmarkedet, kvinders seksuelle frigørelse eller kvinders generelle deltagelse i samfundet.
Vi forventer en børneopdragelse, som er demokratisk, og hvor alle børn opdrages til at indgå og deltage i samfundets udvikling.
Vi vil ikke acceptere, at unge kvinder tvinges ind i et arrangeret ægteskab, og vi vil under ingen omstændigheder blåstemple tvangsægteskaber med familiesammenføring.
Integrationen i Danmark skal forbedres, den skal gå på rettigheder og pligter, og derfor har vi i Socialdemokratiet lanceret et nyt, visionært integrationsoplæg.
Vi har, som det tidligere har været sagt her fra talerstolen i dag, lanceret nye visioner for forpligtende kontrakter.
Vi vil have, at integrationsforløbene skal individualiseres.
De skal målrettes erhvervslivet, beskæftigelse og uddannelse meget mere, end tilfældet er i dag.
Vi er også klar til at kigge på en opblødning og smidiggørelse af integrationsforløbene.
Det, der må være målet, og det, der er målet for Socialdemokratiets integrationspolitik, er, at folk får et arbejde, således at vi løser det problem, som integrationsministeren rigtigt nok har peget på er hovedproblemet i dag: at for mange befinder sig på kontanthjælp.
Samtidig er det afgørende for Socialdemokratiet, at fordelingen af flygtninge i landets kommuner fastholdes, og det er vigtigt for Socialdemokratiet at understrege, at kommuner, der i forvejen tager et meget stort ansvar for integrationen, skal friholdes for den fremtidige fordeling af flygtninge.
Vi har også, som integrationsministeren konstaterede, set velvilligt på regeringens udspil.
Der er enkelte tidsler, som skal fjernes.
I Socialdemokratiet tror vi ikke på løntrykkeri, vi tror ikke på lønreduktion, vi tror ikke, det fremmer integrationen på arbejdsmarkedets rundtomkring, og vi har oplevet, at det har mødt modstand.
Vi anerkender, at modstanden også har bredt sig til erhvervslivet, til fagbevægelsen og selv ind i Dansk Folkeparti.
Vi tror på, at arbejde er vejen frem med hensyn til integration, og ser frem til en positiv debat om det, det handler om, nemlig at vi får integreret flygtninge og indvandrere meget bedre i det danske samfund.